Poskantoor waarsku teen dié pakkiesArgieffoto Die poskantoor sê hy sien ŉ merkbare toename in pakkies wat na die buiteland versend word, maar uiteindelik nie afgelewer kan word nie omdat die inhoud onveilig vir lugvervoer is. Regulasies wat die veiligheid van lugvragitems bepaal, is onlangs verskerp en geen stof wat maklik ontbrand, ontplof of uitlek word toegelaat nie, het Sekano Kgalanyane, hoof van internasionale sake by die poskantoor, in ŉ verklaring gesê. Items wat glad nie meer per lug vervoer kan word nie, sluit in litiumbatterye, vloeistowwe en rome. “Alle possakke word met gesofistikeerde X-straalmasjiene ondersoek voor dit op vliegtuie gelaai word en sakke met verbode items word teruggestuur nadat dit ondersoek is. “Nog items wat nie per pos vervoer kan word nie, sluit in ontvlambare of plofbare stowwe, lewende organismes, biologiese materiaal en diere of dierprodukte. Dit sluit pels en ivoor in,” het Kgalanyane gesê. Bykans alle lande verbied die invoer van gifstowwe, plantmateriaal of medikasie sonder spesiale invoerpermitte. Dié items word in die land van aankoms gekonfiskeer en dan vernietig. Kgalanyane het gewaarsku dat juwele, edelstene en edelmetale verseker moet word. Die poskantoor het ook ŉ beroep op kliënte gedoen om te verseker pakkies is stewig, omdat dit as massavrag vervoer word. As die item wat jy pos nie die houer volmaak nie, kan dit byvoorbeeld met polistireen of selfs versnipperde papier vasgepak word. ŉ Pakkie mag ook nie meer as 30 kg weeg nie. Die poskantoor stel ook voor dat kliënte verskaffers van items wat hulle aanlyn bestel het, vra om hul selfoonnommer op die pakkie aan te bring. Op dié manier kan die poskantoor met sy volg-en-spoorstelsel kliënte met ŉ SMS in kennis stel as die pakkie gereed is om afgehaal te word.